KOMISIJAS ZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI

2014.–2020. gada programmas “Tiesības, vienlīdzība un pilsonība” īstenošanas un sasniegumu novērtēšana

Programma “Tiesības, vienlīdzība un pilsonība” (“TVP programma”) bija paredzēta, lai turpinātu attīstīt tiesību un vienlīdzības Eiropu saskaņā ar stratēģiju “Eiropa 2020”. Tā veicināja galvenās vērtības, uz kurām pamatojas Eiropas Savienība (ES), un sekmēja tādas telpas turpmāku attīstību, kurā tiek veicināta, aizsargāta un faktiski īstenota vienlīdzība un personu tiesības, kas paredzētas ES līgumos, ES Pamattiesību hartā un starptautiskajās cilvēktiesību konvencijās.

Saskaņā ar programmas juridiskā pamata (“Regula”) 13. panta 2. punkta c) apakšpunktā noteikto pienākumu šajā ziņojumā ir izklāstīti programmas rezultāti. Regulā noteikts, ka Eiropas Komisijai līdz 2021. gada 31. decembrim jāiesniedz Eiropas Parlamentam un Padomei programmas ex post izvērtējuma ziņojums. Šajā ziņojumā jāizvērtē programmas ilgtermiņa ietekme un programmas rezultātu ilgtspēja, ar mērķi ņemt to vērā lēmumā par turpmāku programmu. Tomēr 2021. gadā daudzi projekti (vairāk nekā 40 %) joprojām tika turpināti, jo to īstenošanas laikposms ilgst vairākus gadus. Šo situāciju ir saasinājusi Covid-19 pandēmija, kuras dēļ vairāku projektu termiņš tika pagarināts. Tāpēc visaptverošs programmas ilgtermiņa rezultātu un ietekmes izvērtējums var būt iespējams tikai vēlākā posmā.

Šo iemeslu dēļ ex post izvērtējums tiks veikts divās daļās. Šis ziņojums ir izvērtējuma pirmā daļa. Tā pamatā ir pašlaik pieejamie dati, un tajā sniegts pārskats par finansējuma sadalījumu un novērtēti programmas līdzšinējie sasniegumi. Lai gan jaunā 2021.–2027. gada programma “Pilsoņi, vienlīdzība, tiesības un vērtības” (turpmāk “PVTV programma”) jau ir pieņemta, cita starpā pamatojoties uz 2014.–2020. gada TVP programmas starpposma izvērtējuma rezultātiem, šajā iepriekšējās programmas ex post izvērtējuma pirmajā daļā tiks apzinātas iespējamās uzlabojumu jomas saistībā ar jaunās PVTV programmas īstenošanu.

Izvērtējuma otrā daļa tiks veikta vēlāk, tiklīdz būs pieejami visi galīgie dati, un tas tiks darīts kopā ar nākamās PVTV programmas starpposma izvērtējumu. Šajā otrajā daļā tiks novērtēta programmas ilgtermiņa ietekme un programmas rezultātu ilgtspēja. Tajā attiecīgi tiks sniegti ieteikumi jaunajai daudzgadu finanšu shēmai, kas īstenojama pēc 2027. gada.

Lai gan šajā ziņojumā ir analizētas visas 2014.–2020. gada darba programmas, ne visi pasākumi bija sākti šā izvērtējuma laikā. Tāpēc, lai definētu šā ziņojuma darbības jomu, tika noteikts termiņš — 2020. gada 31. decembris. Ex post izvērtējuma otrajā daļā pārskats tiks pabeigts, analizējot atlikušos pasākumus.

Šis ziņojums pamatojas uz Eiropas Komisijas sagatavotajiem izvērtējuma konstatējumiem, kurus palīdzēja sagatavot darbuzņēmējs.

1.Ievads un pamatinformācija

2014.–2020. gada TVP programma aizstāja tās programmas, kas bija spēkā 2007.–2013. gada plānošanas periodā, proti, programmu Daphne III, programmu “Pamattiesības un pilsonība” un divas programmas “Progress” politikas jomas, proti, “Diskriminācijas novēršana” un “Dzimumu līdztiesība”.

Programma “Tiesības, vienlīdzība un pilsonība” tika izveidota ar Eiropas Parlamenta un Padomes Regulu (ES) Nr. 1381/2013.

Regulā ir noteikts šāds vispārīgais mērķis:

·veicināt tādas telpas turpmāku attīstību, kurā tiek veicināta, aizsargāta un efektīvi īstenota personu vienlīdzība un tiesības, kas paredzētas LES, LESD, Hartā un starptautiskajās konvencijās, kurām Savienība ir pievienojusies.

Tās konkrētie mērķi ir šādi:

·palīdzēt efektīvi īstenot principu par nediskriminēšanu dzimuma, rases vai etniskās izcelsmes, reliģijas vai pārliecības, invaliditātes, vecuma vai dzimumorientācijas dēļ un ievērot principu par nediskriminēšanu tādu aspektu dēļ, kas minēti Hartas 21. pantā;

·novērst un apkarot rasismu, ksenofobiju, homofobiju un citus neiecietības veidus,

·veicināt un aizsargāt personu ar invaliditāti tiesības,

·veicināt dzimumu līdztiesību un dzimumu līdztiesības integrēto pieeju,